त्यो स्रोतलाई कसरी परिचालन गर्ने भन्ने विषयमा हालसम्म न त बैंकरहरू आफैले न नेपाल राष्ट्र बैंकले नै कुनै सोच बनाएको देखिएको छैन । वित्तीय प्रणालीमा तरलता थपियो भनेर अल्पकालीन मौद्रिक उपकरणहरू प्रयोग गरेर त्यो रकम खिच्नुमात्र राष्ट्र बैंकको सफलता होइन । त्यो भनेको खरको आगो, भुसले छोपेर निभाएजस्तो मात्र हो । भित्रभित्रै भुस नराम्रोसँग सल्किइसकेपछि अचानक अतालिएर दमकल खोज्न जानुभन्दा बेलैमा पूर्णरूपमा आगो नियन्त्रण गर्ने विधि अपनाउनु नै बुद्धिमानी हुन्छ । अर्थात्, अहिले फोक्से मासुले सुन्निएको बैंकिङ प्रणालीलाई सही आकारमा ल्याउन बेलैमा वित्तीय क्षेत्र सुधारका प्रभावकारी रणनीति अपनाउनु नै देशको अर्थतन्त्र र मौद्रिक प्रणालीका लागि हितकर हुनेछ । यसका लागि सबैभन्दा प्रभावकारी उपाय भनेको बैंकहरूको लगानी पोर्टफोलियो विविधीकरणका लागि तत्कालै निर्देशन दिइहाल्नु, उत्पादनमूलक क्षेत्रमा लगानी प्रवाहका लागि नीतिगत व्यवस्था गर्नु, जलविद्युत् आयोजनाजस्ता पूर्वाधार आयोजनाहरूमा लगानी बढाउन लगाउनु, कृषिक्षेत्रको विकासका लागि थप लगानी प्रवाह गराउनु ।
